300 skole, 5 hospitale geraak deur KZN-stormDie N2-hoofweg is oorstroom (Foto: ANA) Volgens berigte is daar reeds drie sterftes weens dié storm aangemeld. Die IPSS-nooddienste het in ŉ verklaring gesê ŉ kleuter word ook sedert Dinsdagmiddag vermis nadat hy glo meegesleur is deur ŉ blitsvloed in Umlazi. IPSS en ER24 is steeds in die omgewing op soek na die kleuter. Die metropolisie in KwaZulu-Natal het Dinsdagmiddag gesê die rede vir die oorstroomde N2-hoofweg is ŉ rivierbank wat te midde van die storm oorstroom het. Talle inwoners van die provinsie was genoop om hul motors in die oorstromings agter te laat soos wat die stormsterkwater die pad oorstroom het. Volgens eThekwini-munisipaliteit is die N2 egter intussen weer vir verkeer oopgestel. Dié munisipaliteit het inwoners egter Dinsdag steeds gemaan om binnenshuis te bly tot die storm verby is. Volgens die munisipaliteit word winde van tot 70 km/h waargeneem en is alle paaie in die suidelike dele van Durban gesluit. Hy het ook gesê hy werk hard daaraan om die elektrisiteit van groot dele in Durban te herstel wat weens die storm afgesny is. Sam Mkhwanazi, woordvoerder van die provinsiale departement van gesondheid, het gesê die storms het minstens vyf hospitale in die omgewing nadelig beïnvloed. Dié hospitale is onder meer die King Edward-, Addington-, King Dinuzulu-, Wenworth- en Prince Mshiyeni Memorial-hospitale. Paramedici van Rescue Care het motoriste intussen gewaarsku om die suidelike dele van Durban te vermy. Veral Amanzimtoti is erg deur dié storm geraak. Tozi Mthethwa, woordvoerder van die eThekwini-munisipaliteit, het gesê mense moet waaksaam wees om te midde van die storm in enige plek te bestuur of te loop. Sy het gesê die stormsterkwinde en -waters hou groot gevare in. Sig op die paaie is intussen ook erg belemmer weens die reën en sterk winde. Die Suid-Afrikaanse Weerdiens het gewaarsku dat nog reën vir die res van die week in KwaZulu-Natal verwag word. Intussen het Andrew Kirby, uitvoerende hoof van Toyota South Motors, bevestig dat dié motorvervaardiger erge skade gelei het weens die storm by sy aanleg in Prospecton in KwaZulu-Natal. Kirby het gesê talle van die maatskappy se geboue, toerusting en motors het in die slag gebly. Die versekeringsmaatskappy Outsurance het sy lede Dinsdagmiddag in kennis gestel dat hul operateurs tot tyd en wyl tussen 07:00 en 20:00 beskikbaar sal wees en dat eise die eerste prioriteit sal kry. Foto: Twitter Foto: Twitter Foto: Twitter